► Камиллыҡ идеалы башлыса христиандарға хас. Улар Иисус Христосты, йәғни Ғайса бәйғәмбәрҙе, камиллыҡ идеалы, һәр гонаһлы христианды ҡотҡарыусы рәүешендә ҡабул итә. Христиан монахтары, донъялыҡтан ваз кисеп, руханилыҡ аша үҙҙәрен таҙартырға, камиллаштырырға ынтыла. Ә Исламда идеалға табыныу юҡ, камиллыҡа тик Аллаһы Тәғәлә генә эйә. Ябай мосолманға бер ҡасан да саманан тыш талаптар ҡуйылмаған. Ул Ислам ҡанундарын үтәп, әхлаҡлы, иманлы әҙәм булһа, шул еткән. Суфыйҙарға килгәндә инде, уларға эҙләнеүсәнлек хас, араларында дәрүиштәр ҙә байтаҡ була. Суфый- дәрүиштәр донъя мәшәҡәттәренән ваз кисеп, юлда йөрөүҙе хуп күргән. Хатта дәрүиштәр бер өйҙә рәттән ике тапҡыр ҡунмаҫҡа, тип ант биргән. Ләкин аскетизм суфыйҙарҙың төп принцибы түгел, уларҙың күбеһе үҙ өйҙәрендә йәшәп, ғаилә ҡороп, ҡәҙимге тормош алып барған. Суфыйҙар тураһында дөрөҫ мәғлүмәт булмауы арҡаһында халыҡта «Суфыймы ни ул, ябыҡ булмағас, ас йөрөмәгәс» кеүегерәк ҡараштар таралған.